《游洞霄》
宋代·李彙

至真方域古今传，琳馆兴从汉武年。
石作双门何突兀，山为九锁自回环。
仙人隐迹留中路，处士灵坛閟远巅。
甘洁三泉齐涌地，峥嵘一柱独擎天。
群峰缭绕更相挹，五洞萦迂暗接连。
当日高崖曾虎伏，于今深穴有龙眠。
茂林葱郁曾鸣凤，邃宇清虚每聚仙。
地貯金丹藏箬下，芝翻白鼠走岩前。
宫随劫火虽灰矣，境异尘寰尚俨然。
稍待升平名遂后，便来居此结良缘。

作者简介：李汇，字推之，覃怀（今河南新乡）人。高宗绍兴元年（一一三一）通判海州二年，赐同进士出身，签书宁海军节度判官（《建炎以来系年要录》卷五○）。五年，添差通判秀州（《宋会要辑稿》食货六一之四七）。九年，改通判台州（《嘉定赤城志》卷一○）。后寓家于台。事见清光绪《台州府志》卷九九。